**Sotsioloogia põhimõisted** (Aimre, 2006, lk 85-100)

Sotsioloogia, nagu ka teisedki teadused, kasutab üldkeele sõnu, kuid samuti opereerib mõistetega, mis on omased just sotsioloogiale. Alljärgnevalt on mõningaid neist tutvustatud tuginedes Ivar Aimre (2006) sotsioloogiaõpikule *Sotsioloogia* (lk 85-100).

***Sotsiaalne tegevus***

See on tegevus, mille eesmärk on muuta inimeste käitumist, hoiakuid või ka indiviidide ja koosluste püüdlusi. Ratsionaalne sotsiaalne tegevus on selline, mille puhul jõutakse tulemuseni võimalikult väheste kulutustega.

Talcott Parsonsi käsitluse kohaselt on sotsiaalne tegevus ühe indiviidi tegevus, millega kutsutakse esile teise isiku reaktsioon, käitumise muutumine.

***Sotsiaalne käitumine***

Sotsiaalne käitumine on tegevuse väline, nähtav akt, milles väljendub inimese positsioon, hoiak ja reaktsioon ümbritsevale olukorrale. Sotsiaalne käitumine on väga tihedalt seotud sotsiaalse normiga, kuna käitumine eeldab normide järgimist. Kui inimene eirab mingis kultuuris või grupis kehtivaid norme, siis tähendab see **hälbivust** (hälbekäitumist, või hälbivat käitumist) juhul, kui see tehakse kindlaks ja mõistetakse hukka. Hälbivuse üks osa on ka kuritegelik käitumine, mille puhul inimene eksib raskelt ühiskonnas kehtivate seaduste suhtes. Hälbivuse vastand on **konformistlik käitumine**. Käitumine on konformistlik siis, kui kui indiviidi käitumine ja hoiakud muutuvad grupi poolt soovitud suunas. Teisiti öeldes – indiviid allub grupi survele ning toimub mugandumine. Siin võib olla erinevaid põhjuseid (nt tihtipeale inimene ei julge astuda vastu grupi arvamusele).

***Sotsiaalne struktuur***

Sotsiaalse struktuuri abil on võimalik seletada üksikindiviidi ja grupi käitumist ja määrata nende koht sotsiaalses süsteemis (omavahel seotud sotsiaalsete elementide, nagu käitumismallid, sotsiaalsed grupid ja institutsioonid, tervik). Sotsiaalne struktuur on sotsiaalset tervikut moodustavate elementide vahelised püsivad seosed ning vastastikune tegevus. Sotsiaalne struktuur võib olla lihtne või keeruline, see sõltub sellest, kuidas sotsiaalsed elemendid (isikud, erinevad sotsiaalsed kooslused) on omavahel seotud.

***Väärtus***

Väärtused on enamuse poolt heaks kiidetud ja omaks võetud arusaamad sellest, mis on hea ning halb, lubatud ja keelatud, ilus ning inetu, kasulik ja kahjulik. Pole olemas ühiskonda, kus poleks väärtusi ja väärtussüsteeme. Väärtussüsteemi moodustavad suur hulk väärtusi, mis on järjestatud hierarhiliselt. Ühtede jaoks on väärtuseks inimelu, teiste jaoks perekond või religioon. Igal juhul on inimesed orienteeritud väärtustele. Väärtusorientatsioon on inimese individuaalne väärtuste valik, väärtuste eelistus isiklikus väärtussüsteemis.

***Norm***

Ühiskonnas kehtivatest väärtustest tulenevad sotsiaalsed normid. Normid on ootused ja standardid, mis juhivad inimestevahelist käitumist ja suhtlemist. Teisisõnu on norm reegel, mis määrab ära ühiskonnas sobiliku käitumise. Mõned normid on sõnastatud kirjalikult ühiskonnas kehtivate seadustena, mis on vastu võetud seadusandja (parlamendi) poolt. Seaduste täitmist tagab riik. Osad normid on kirjutamata reeglid, mis reguleerivad inimeste käitumist selliselt, et see vastaks ühiskonna/grupi ootustele (nt viisakusreeglid).

Kui inimene ei täida norme, siis sellele järgenvad **sanktsioonid**. Sanktsioon on tasustamis- või karistamisvahend, millega mõjutatatakse inimest täitma sotsiaalseid norme. Sanktsioonidega reguleeritakse käitumisnormide järgimist. Sanktsioonideks võib olla nt riiklikud karistused (trahv, vangistus) või ka grupipoolne hukkamõist mingi teo suhtes. Seega saab eristada kahte liiki sanktsioone:

1) formaalsed – need põhinevad seadustel, mida rakendavad riigiasutused kas siis karistuste või autasudena;

2) mitteformaalsed – põhinevad mingi grupi (perekond, sõpruskond) moraalsel heakskiidul või kukkamõistul.

***Sotsiaalne staatus***

See on inimese seisund ühiskonnas, mis tuleneb tema kuulumisest suurde sotsiaalsesse kooslusesse. Mõni staatus, nt sugu, rass, rahvus, perekond, käib sünniga kaasas. Neid nimetatakse ka **omistatud ehk ettekirjutatud staatustek**s. Mõned staatused on **omandatud**, nt abikaasaks olemine läbi abielu sõlmimise. Iga staatus sisaldab üht või mitut rolli. **Sotsiaalne roll** on käitumise, hoiakute ning kohustuste kogum, mida oodatakse mingi staatusega inimeselt.

***Sotsiaalne grupp***

Ühiskond on ühiskonna koosluste ehk gruppide kogum. Kooslused/grupid on ühiselu aluseks, samas on ühiskond ise kooslus, kõige suurem ja mahukam. Inimesele omane, keel, kõne, mõtlemine, normid ja moraal, tuleneb kooselust grupis. Inimene on erinevate gruppide liige, tavaliselt kuulub indiviid vähemalt 4-5 gruppi, alates perekonnast.

Ameerika sotsioloog Robert Merton defineeris sotsiaalset gruppi kui kogumit, milles inimesed teatud viisil üksteisega koos tegutsevad, tunnetades sealjuures kuuluvust sellesse gruppi, ning teiste inimeste arvates ka kuuluvad sellesse.

Osadesse gruppidesse kuulub inimene sõltumata sellest. Inimeste kogumit, millel on ühine väliselt määratletav tunnus, nimetatakse **sotsiaalseks enamuseks**. Näiteks sama elukutsega inimesed, ka ühevanused ja samast soost inimesed. Sama vanad inimesed moodustavad **sotsiaalse kategooria**, kuid see ei määra veel ära inimeste sisemist seost inimeste vahel. Kui aga sotsiaalses kategoorias tekib mingi inimestevaheline side või sisemine seos, siis on tegu juba sotsiaalse koosluse ehk sostiaalse grupiga.